Independentzia eta nazio askapena - Jardun Koordinadora\nIndependentzia eta nazio askapena\nEspainiar eta frantziar estatuek, Europar Batasunarekin batera, Euskal Herriaren existentzia eta izaera politikoa bera ukatzen dute. Ez soilik ukatu, baita zapaldu ere. Historiak erakutsi digu bi estatu hauek gutxiengo nazioenganako duten errespetua zer nolakoa den. Ez dago biderik haiekin batera gure izaera propioa aldarrikatu nahi badugu. Nazio askapena independentziaren bidetik dator ezinbestean Euskal Herriaren kasuan.\nArgi izan behar dugu ukatua den sentipen nazionala prozesu sozial eta historiko baten ondorio zuzena dela. Euskal Herriaren garapen historiko eta sozialaren ondorioz sortu da sentimendu nazional bat, bere oinarria bereziki euskaran aurkitzen duena. Egun, espainiar eta frantziar estatuek beren izaera okupatzailea mantentzen jarraitzen dute, Euskal Herriaren askatasun nazionala ukatuz (zer esanik ez klase esparruan). Hau dela eta, euskaldunon izaera ukatzen dute etengabe.\nEstatu hauen legediak berak gure existentzia ukatzen du, frantziar estatuak euskaldunon izaera eta hizkuntza ukatzen duenean, adibidez. Baita espainiar estatuaren kasuan ere, gure lurraldea Espainiaren egiturapean eta “Espainiar naziopean” jartzen duenean. Beraz, espainiar eta frantziarren izaeratik desberdinduta dagoen eta ukatua den kolektibotasun soziala (nazio zapalduaren forma hartzen duena) osatzen dugu.\nEra berean, euskararen kontrako erasoek argi uzten dute espainiar eta frantziar estatuen partetik ez dagoela euskaldunon existentzia errespetatzeko borondaterik. Etengabeko errepresio kulturala jasaten dugu gure nortasunaren oinarri diren elementu ezberdinei eraso egitean. Horregatik, ezin dugu gure izaera propioa ukatzen duen markoan mantendu.\nGauzak horrela, Iparraldeko eta Hegoaldeko egoerak bereizi behar ditugu. Hegoaldean hizkuntza ofizialaren estatusa du euskarak. Nahiz eta sasi-ofiziala izan, Nafarroan euskara gutxiesten duten berezitasunak mantentzen dira. Modu orokorrean gaztelerak du lehentasuna hegoaldean. Iparraldean, euskara galzorian dago. Frantziar estatua eratu zenetik hizkuntza bakarra onartu zuen bertan: frantsesa. Hamaika dira euskarak bere biziraupen eta sustapenerako erakunde publikoen aldetik jasotzen dituen zailtasunak zein eraso zuzenak.\nArgi dago, beraz, espainiar eta frantziar estatuek Euskal Herriaren izaera politiko, sozial eta kulturala ukatzen dutela. Hau horrela izanik, eta nazio sentipen desberdindu bat osatzen dugun heinean, ezin dugu estatu sasi-inperial hauek eskaintzen duten testuinguruan garatu gure borroka politikoa.\nGure izaera propioak ez du esan nahi beste herriak baino hobeak garenik. Ez gara txobinismo joeretan jausiko. Hala ere, hori ez da aitzakia euskaldunon kultura eta hizkuntza zapaltzeko. Ukazio honetatik sortzen da nazio askapenaren borroka, klase gatazkari elkarlotuta dagoena, eta dominazio erlazio bat suposatzen duen heinean gainditu egin behar dugu gure izaera bera ukatzen duen testuinguru politikoa.\nEsan beharra dago nazio auzia, klase parametroetan ulertzen dugula. Horregatik, nazio askapena Estatu Sozialistaren eraikuntzatik pasatzen da. Ezin gara jausi burgesiak defendatu ohi duen independentzia prozesuen defentsan. Izaera nazionala bereganatzen duen klase burgesak, sentipen horrekiko aurkezten duen atxikimendua erabiltzen baitu bere interesak hobekien defendatzeko medio bezala. Ondorioz, defendatzen dugun nazio askapena, independentzia eta sozialismoaren eraikuntzan oinarritzen da. Ezinezkoa dugu askapen nazionala edota soziala burutzea, ez bada bi elementu hauek oinarri dituen prozesu batetik abiatzen.\nEz gara bi faseen arteko logikan murgilduko (lehenengo independentzia eta gero sozialismoa). Emakumearen askapenarekin batera, borroka berdinaren alde ezberdinak diren heinean, gure helburuak lortzea estatu sozialista eta independente baten eraikuntzan datza. Independentzia sozialismoaren eskutik izango da, edo ez da izango. Era berean sozialismoa independentziaren eskutik ematen ez bada, ez da benetako sozialismoa izango.


BI ERAKUSKETA AURTEN OIARTZUNEN ETA DONOSTIAN, ANTON MENDIZABAL ESKULTURGILEAK\nBI ERAKUSKETA AURTEN. OIARTZUNEN ETA DONOSTIAN, ANTON MENDIZABAL ESKULTURGILEAK\nEz da aurtengoa nolanahiko erronka izango Anton Mendizabalentzat, txantxetakoa ez denez, bata bastearen segidan bi erakusketei erantzun beharra: Oiartzunen, Xanixtebanetan, lehenengoari eta Donostiako Kutxan, irailean, besteari.\nDena den, ziur gaude enbido honetatik onik atera behar duela Antonek, bere mundu horretan aurrera egiteko buru-belarri sartuta dabilenez gero azken denboraldian, antolamendu eta prestakuntzarik egokienean murgilduta. Langile sutsuari dagokionez lan eta lan ari zaigu Anton "Tolarte" erakusketaren alboko tailerrean, Tolarieta auzoan. Eta, jakina, lana egiteaz gain, bere zeregina hain maite duen artistari etzaio, noiz edo noiz, alosiaren izpirik faltako...\nAzken urteotako oiturari jarraituz, aurten ere Oiartzungo Udalak antolatuta, erakusketa bat izango dugu ikusgai Xanixtebanetan: Anton Mendizabal eskulturgilearen antologikoa.\nA. Mendizabal, 1945ean Donostian jaioa, Oiartzunen bizi da azken 24 urteotan. 25 urtez Orereta Ikastolan Arte Historiako irakasle izana dugu. Gaur egun, eszedentzia hartuta, aipatutako bi erakustaldion prestakuntzan dabil jo eta ke.\nEz da hau lehenengoa izango, Antonek eginak baititu dagoeneko zenbait erakusketa, bakarka nahiz taldeka.\nEkintza hauek duintasunez burutzeko, Oiartzungo Udalaren eta Kutxaren babespean katalogo berri eta txukun bat argitaratuko dute, eskulturgilearen lana hobeki ezagutua izan dadin.\nErakustaldi hauetan, A. Mendizabalek bere ogibidea den artisaugintzarekin batera, eskulturgintzaren eremua ere etenik gabe jorratzen dabilela egiaztatu ahal izango dugu.\nAntonen eta bion asmoa solasaldi bizi bat egitea zen, erakusketa hauen lagungarri, baina, arazoak arazo, bertan behera Joan zaigu egitasmoa; horregatik, gure artistaren obraren berri jakin nahi duzuenok, lerro astunokin konformatu beharko duzue zoritxarrez.\nArtisau/artistaren muga ezabatuak\nTailagintza ikasten hasi zenetik (Alejandro Amenabar osaba maisu zuelarik, 1970-73) gaur arterainoko ibilbidea luze eta aberasgarria izan zaio Antoni. Eta gure begiz frogatzerik ahal izango dugunez, oparoak bereganatutako fruituak jorratu dituen bi alorretan, artisaugintzan eta eskulturgintzan.\n"Europan artisautza merkatua oso definitua dago eta hiru kategoria desberdintzen dira: artisautza artistikoa (maila gorenekoa), artisautza eta artisautza erdi-industriala" zioen berriro Irune Bengoetxeak Egunkarian (92-XII-31) gure protagonistari egindako elkarrizketa interesgarrian. "Baina, hala ere, atzerrian tradiziozko artisautza gutxi dagoela argitu digu,«sustrairik gabeko artisautza da, ez Euskal Herrikoa bezelakoa». Berak artisau pieza bat egin aurretik tradizioa aztertzen du, sinbologia ikertzen du. Bere lanetan ez da agertzengauzei praktikotasun bat ematen saiatzen da Anton: «Pieza horiek bere garaian zuten erabilpena eta gaurkoa ez da berdina, horregatik zenbait aldaketa egiten dizkiet gaurko egoerara egokitzeko. Nik egiten ditudan kutxak, adibidez, lehen garia sartzeko gauzei praktikotasun bat ematen saiatzen da Anton: «Pieza horiek bere garaian zuten erabilpena eta gaurkoa ez da berdina, horregatik zenbait aldaketa egiten dizkiet gaurko egoerara egokitzeko. Nik egiten ditudan kutxak, adibidez, lehen garia sartzeko erabiltzen ziren eta goitik irekitzen ziren. Gaur goitik irekitzeak ez du praktikotasunik, beraz aurretik irekitzen dira eta jendeak botilak eta abar sartzeko erabiltzen ditu»...Lan gehienak enkarguz saltzen dituela azaldu digu, artisau lanak zuzenean saltzea oso zaila delako".\nEta I. Bengoetxearen artikuluko aipamenarekin amaitzeko.hona Antonek instituzioekiko agertzen dion mindura: «Beste autonomia batzuetan, Galizian eta Kanaria Uharteetan esaterako, produktuek babesa badute, etiketa bat jartzen zaie fabriketan egiten den sasiartisautzatik bereizteko. Euskal Autonomia Elkartean, aldiz, ez dago horrelako babesik. Instituzioek ez dute koordinaziorik eta horregatik gehiago egin beharko litzateke»...\nLuze ari gintezke A. Mendizabalen artisaugintzaz, baina ezinean, esan dezagun soilik bere lan guztiak ale bakarrak direla, zenbakituak eta izenpetuak, neurrira eta enkarguz egin daitezkeelarik. Eta bete-betea dela altzari zerrenda: argizaiolak, egutegigailuak, atabakak, kutxak, mankak, platergailuak, mahaiak, aulkiak, lorontziak, ispiluak, hormairudiak...\nAipagarriak dira eta esanguratsuak arlo honetan Mendizabalek jasotako sariak: erakuslehio onenari Errenteriako Azokan (1992) eta Gipuzkoako Merkatal Ganbarak eman berria dion "Gipuzkoako Artisau Tradizionalaren" saria (1993).\nA. Mendizabalentzat «artisauaren lana gero eta hurbilago dago artelanetik», Egunkariari esandakoaren arabera. Eta iritzi berekoak dira, Antonen obra juzkatzerakoan, Edorta Kortadi kritikaria, Deia 1989-IV-8 ("...zer ez dira, artea baizik, Anton Mendizabalen «argizaiolen» eta «estelen» eboluzio ederrak?...") eta Karmen Izaga, Egin 1989-111-11 ("...artisau eta artistaren artean ezartzen den muga eztabaidagarri horretan mugitzen da A. Mendizabal... euskal gai tradizionaletatik abiatuz, forma eta itxuraren gaurkotze batean ikertzen...").\nEdota urrunago joanda,niretzat garbi dago, aipamenak aipamen eta kritikarien eremuetan sartu gabe, Anton Mendizabal artista dela oroz gain, bere eguneroko jarrerak ongi erakusten digunez, zeren artisau pieza xinpleenarekin ere, irudimenak eta adimenak beregan dituzten ahalbide eta potentzialtasunak atzeman nahirik ibiliko baita, forma eta adiera berrien atzetik... artearen bila beti. Mendizabalen obra barnerantz begira sorturikoa da -baita lehen ikusian xinpleak edo azararen produktutzat jo ditzakegun artelanak -, gogoeta eta hausnartze luze-zabal baten ondorio. Materia/huts; edukin/eusle; konkabu/konbexu; itxi /ireki; distiratsu/mate... eta abarren arteko dialektikaren azterketa planteiatzen dio eskulturgileak bere buruari artelanaren sorkuntzarako: artisau hutsari inoiz burutik ere pasako ez zaizkion arazo artistikoei aurpegia emango dio artistak.\nBeraz, ez naiz artisau/artista binomio bereizketaren aldekoa Mendizabalen obraren aurrean, nahiago dut artista bezala kontutan hartzea.\nerabiltzen ziren eta goitik irekitzen ziren. Gaur goitik irekitzeak ez du praktikotasunik, beraz aurretik irekitzen dira eta jendeak botilak eta abar sartzeko erabiltzen ditu»...Lan gehienak enkarguz saltzen dituela azaldu digu, artisau lanak zuzenean saltzea oso zaila delako".\nartisauaren eta artistaren arteko muga hori, «ez dago argi noiz hasten zaren artisau izaten edo noiz arte-ekintza egiten». Egun artisautzaren konzeptua aldatzen ari da. Lehen artisauak egiten zituen piezek erabilpena bazuten, baina gaur egun ez da horrela gertatzen;argizaiolak, adibidez, orain ez du erabilpenik, eta antzina, berriz.hiletetan eta abarretan erabiltzen zen. Hala ere,Gaiak\nMendizabalek bere egin ditu zenbait gai, euskal eskulturgile ezagunen antzera (Oteiza, Txillida, Basterretxea, Mendiburu, Ibarrola, Ugarte...)- Serie edo sailetan, hauexek dira bere gaiak:\n2. ARGIZAIEGUR (ARGEGUR)\n4. ARGIZAIEGURRETIK (ARGETIK)\n5. ARGIZAIEGURESTELA (ARGELA)\n6. KROMLETXESTELA (KRONTELA)\n7. INTXIXUESTELA (INTXELA)\nEskultorearen esanetan garrantzi handia dute izenek bere obraren azterketa eta ulerkuntzarako. Izenak adierazten du artelanaren Izana, izenetik datorkio obrari bere adiera eta esanahia.\nHartzen badugu, adibide gisa,1. ataleko gaia (ARGIZAIOLA), ohartu gintezke euskal tradizioarekin lotuta dagoen objektu erabili bat, A. Mendizabalen adimenaren eraginez -eta eskuz-, artelan bilakatzen dela: ARGIZAIOLA lehen, orain ARGIZAIEGUR; gero ARGIZAIEGURRETIK, ARGIZAIEGURESTELAren izatea hartuko du...natura (argizari, su, egur, lur) eta gizona (heriotzea) elkarrekin uztartuz. Natura, eboluzioaren berezko eraginez, gizaki bihurtuko da eskultorearen eskuetan.\n"OIARTZUNGO KROMLETX-INGURUNEAREN" Aurreproposamena\nGure eskultorearen sinbologia eta planteiamendu estetikoa prehistorian eta euskal tradizioan oinarrituta dago.\nGuztiz interesgarriak dira Oiartzungo Udalaren enkarguz Anttonek prestaturiko Aurreproposamen honen xede edo helburu nagusiak: kromletx munduaren giroan sortutako eskultura berrien eraikuntzaren bidez, gure megalitoen inguruko ezaguera zabaldu, gure sustrai zaharren aldeko sentiberatasuna zuzpertu, ekologismoa bultzatu... Benetan aintzakotzat hartu eta Euskal Herri osora hedatu beharko litzatekeen planteimendua.\nMendizabal ez doa, orijinaltasun hutsagatik orijinaltasunaren bila; ezustekoaren, harriduraren bilatzaile. Ondo baitaki modernotasuna iraganaren, tradizioaren eraberritzean datzala. Eta iraganarekiko begirunearekin batera, berrikuntzaren eta gaurkotzearen maitale izan behar duela artistak. Baita modak askotan kalitatea ukatzen diola artelanari.\nEzagun da guztiontzat, Arte Garaikidean, batzuen besteeganako eragina, are nabarmenagoa, beharbada, egungo euskal eskulturgintzan, artista handi batzuen itzal luzea bitarteko; Mendizabalen kasuan, bi izen aipatzekotan, Mendiburu eta Basterretxearenak emango nituzke. halaxe antzeman daiteke, adibidez, Anttonek Mendibururen omenez landutako MAIRUBARATZ ("Mendibururi omenaldia", "Bestelakoak" sailekoa, 1990) izeneko obra, hondarrabiarraren "Calendario de la luna" (1977/1977-79) seriean oinarritu eta mamitutakoa, hain zuzen ere; edota KROMLETX (1990, "Bestelakoak") deiturikoan ere bai, eskulturgile hilaren zenbait hormairudiren molde edo trazakoa dena.\nBasterretxearen hainbat gai ere badarabil Anttonek bere bidean, hala nola, argizaiolarenak edo Intxixu eta hilarrien gaiak.\nBaina, bideak bide eta eraginak eragin, ezin uka Antton Mendizabal pixkanaka-pixkanaka lan propio bat hezurmamitzen ari dela.\nBaina interes handiagokoa gerta dakiguke agian Oteizaren frontoi-esperimentalismotik abiatuz Mendizabal burutzen ari den ikerketa estetikoa. Euskal Herrian, hain serioak diren umeen jolasak nahiz helduen jokoak (apustu eta guzti) frontoi-lekuan gertatzen dira. Irakurri berria dut pilota dela herri honen adierazpenik berezienetakoa, gorputz adierazpena. Bada pilotalekua, frontoia, gure herriko espaziorik berezienetakoa dugu, ia leku sakratu bilakatu dena. Espazio honek baditu bere mugak (frontisa, ezkerpareta), baita funtsezko beste zenbait lerro edo marra ere, gero joko-araudietan ezinbesteko erreferentzia bihurtuko direnak ("pasa", "falta", zenbakiak...; txapa edo kontrakantxa...).\nBadu Mendizabalek gai honi buruz PASA INGURUA (1992), harbela/lizarrez egindako lana, "Frontoi" sailekoa. Obra honetan "pasa" inguruko tentsioek egilearengan ernaldutako galderak eta hauei emandako erantzuna soma daitezke.\nFRONTOI gaiaren inguruan instalazio muntaia bat ere egitekotan da Mendizabal Donostiako Kutxan.\nArretaz itxarongo dugu Mendizabalek urratutako lureremu honetatik bildu ahal zango duen uzta. Frontoi-jolas/jokoari dagokienez, zerbait ludikoa ere bai. agian...\nAlor honetan, Anttonenak dira zenbait erakundek saritzat eskaintzen dituzten eskultur ofizialak: DANTZARIAK (1984), Gipuzkoako Dantzari Txapelketa; DANTZARI (1989), Gipuzkoako txapeldunen omenaldia; XORIAK (1989), Euskalerriko Bertsolari Elkartea; EGIAR (1991), Oiartzungo Udala; ARGIA (1991). "Argia" sariak; eta INTXIXU BAT (1992), Oiartzungo Udala.Azkenaldian, dakidanez, harremanetan zebiltzan eskulturgilea eta Euskal Pilota Federakuntza, beronek FRONTOI sailetik pieza bat aukeratzeko asmotan, trofeo gisa.\nHasi besterik ez gara egin eta amaitu beharrean gaude. Ez lehenengo esan gabe Antton Mendizabalek burutu duen obrak, gure uste apalean, estudio sakon eta serio bat merezi duela. Eta hori oraindik, adinagatik (47 urte) lan emankor eta aberatsenak burutu gabe dituelakoan gaudelarik.\nEspero dut, halaber, irakurleak aintzakotzat hartuko dituela lerrootan esandakoak, Anttonen obraren aurrean bigarren mailan geratzen baita nik berarekiko senti dezakedan adiskidetasuna, eta azken finean, objetibotasun eta neutralasun gutxienekorik gabe, bera bailitzateke, kaltetuena.\nAnttonen plastikari buruz ezezik, bere beste zenbait ekinbidez ere mintza gintezkeen: irakaskuntza eta heziketaren egoerari buruz; materialez; lurralde autonomo ezberdinetako artisauez osaturiko ARRANCADILLA taldeko partaide esperientziaz; artisau azokez; Guggenheim museoaz edo "Kultur Kezka"z; bere txirrindulari kultur-bidaiez; bere gustu artistikoaz eta abarrez ...baina lekurik ezean, beste baterako utzi beharko ditugu gai horiek.\nEskulturgilea sasoirik onenean dugunez, opa diezaiogun jarraipenik sendoena bere lanerako, guztiontzat\neskergarri izango delakoan. Eta eskerrak bide batez antolatzaile, laguntzaile, eta, nola ez, Udal Areto Nagusira edo Donostiako Kutxa aretora hurbiltzen zareten guztioi.


Txaramela: mayo 2014\nIbilaldia Bizkaiko ikastolen jaia da. 1978an antolatu zuten Getxon lehenengo aldiz Uribe Kostako ikastolek. Ondoren, 1980az geroztik, urteroko hitzordua bilakatu da Bizkaiko hainbat herritan. Aurten Gernikako Seber Altube ikastolari egokitu zaio antolaketa "Euskeraren biozfera" lemapean. Ibilaldiaren web orrian aurkituko duzue nahi adina informazio, garraio, salmenta, kontzertu, ibilbide, egitarau eta inguruko enparauen gainean; Bestetk, jakin ezazue, jasoko duten dirua ikastolako eraikinak eraberritzen erabiltzeko asmoa dutela.\nBeraz, badakizue, gogoa izanez gero, hartu Gernika ederrerako bidaia, trenez, autobusez edo autoz, eta gozatu egunaz, lagunez, inguruko jarduerez eta batez ere EUSKARAZ BIZI.\nEa eguraldiak laguntzen duen ibilaldia osorik egin ahal izateko. Han ikusiko dugu elkar.\nOndorengo taldeen kotzertuak ikusi eta alaitu nahi badituzue, ez hutsik egin:\n- Esne Beltza (Urdaibai)\n- The Uski´s (Urdaibai)\n- Arrutiko Intxaurrak (Urdaibai)\n- Itziarren Semeak (Ikastola)\n- Anje Duhalde (Lurgorri)\nHementxe segidan han aurkituko ditzuen ekitaldien programa:\nBeitu ze ondo pasatu genuen Gernikako zelaietatik gora eta behera, ahuntzen antzera REDIOOOOOO!!!!! ZE ONDO PASATU GENUEN !!!! HURA ZEN GIROA !!!! Begiratu bestela, Argiñe Ceballos ze ondo konpontzen den Oihan Veagrekin taula gainean !!!!\nPublicado por Prentsa Tailerra en 14:32 No hay comentarios:\nAMODIOZKO GUTUNEN LEHIAKETA 2014\nJoan den maiatzaren 12an izan genuen atsedenaldian "amodiozko gutunen" lehiaketaren sari banaketa institutuan. Aspaldiko urteetan egin ohi dugun bezalaxe, institutuko goiko hall-a behar den moduan edertuta, lore poto eta guzti, gure etorkizuneko idazleak merezitako txalo zaparrada eta saritxoa jaso zuten Ekitaldiaren bideotxoarekin batera irabazleen idazlanak ere eskeiko dizkizuegu, ez baitira lar ondo entzuten bideoan Ea zer deritzezuen.\nPublicado por Prentsa Tailerra en 13:54 No hay comentarios:\nMAIATZEAN EGINDAKO IRRATIKO PODCASTAK\nHemen gara, ia-ia kurtsoaren bukaeran, 2.DBHko IRRATI aukerako azken aurreko lanak zuei aurkeztearren. Zaila izan dugu 20-24 ikaslerekin, tramankulu aproposik gabe, irrati birtualari jarraipena ematen; egia esan, kosta ahala ibili gara lantxoak aurrera ateratzeko. helburuak xumeak bezain zailak izan ditugu, esperantza ez baita handia izan; hala ere, uste baino dexenteago ibili dira gure estudiante tunanteak.\nDatorren urtera begira, ikusita irakasgaia ezin dela beharko lukeen moduan eman, bertan behera uztea erabaki dugu orain arte aukerako horretako izan garen irakasleok.\nHala ere, 3DBHko mutiko baten, Xabi Arestiren, irratiarekiko soberako interesak seguruenik beste ekimenen bat bultzatuko du, eta saiotxoak naturalago eta benetakoagoak izan ez ezik, errealitateari lotuagoak izango dira. Hemen dituzue azken grabatutako audioak.\nPublicado por Prentsa Tailerra en 5:12 No hay comentarios:\n2.BATXILERGOKO IKASLEEI AGURRA LONBON\nGaur izango duzue 2DBHko zure seme-alaba, lagun, aukokoei zorionak emateko aukera Lonbon egingo den AGUR ekitaldian. Sei urtez izan ditugu ikasle horiek gure artean, ikasten gogotsu batzuetan, alfer samar beste batzuetan, baina, azkenik kurtsoak eta arloak atera dituzte aurrera. Guk ere zoriondu nahi ditugu, eta horretarako, gaur, maiatzaren 26an, arratsaldeko 19:00etan han itxarongo dizuegu. Ekitaldiak izango duen egitaraua duzue segidan.\nPublicado por Prentsa Tailerra en 4:20 No hay comentarios:\nBIGARREN TXANDA TROKA ABENTURAN 2014\n2014ko martxoaren erdialdean, 2. DBH-ko ikasleak Troka Abenturaraz gozatzera joan ziren. Han, mota guztietako joku eta kiroletan ibili ziren pare bat egunetan. Gorlizen dagoen abentura-etxe horretan, urarekin lotutako kirolak egiteko aukera izan zuten, "body-board" esaterako. Horretaz aparte, tirolina behera egin zuten. Gainera, hondartza pare-parean izanda, edozein momentutan hondartzara joateko aukera izan zuten.\nHemen daukazue egonaldi hartan hartutako argazki batzuk.\nJon Ander eta Aitor Hurtado-Prentsa tailerra\nPublicado por Prentsa Tailerra en 3:57 No hay comentarios:\nEDUARDO ITURRALDERI ELKARRIZKETA\nOrain dela gutxi arte ez genekienez nori elkarrizketa egin, ikasle baten aitari egitea, Eduardo Iturralde jaunari hain zuzen ere, otu zitzaigun. Urteetan futbol arbitroa epailea izan da eta, gainera, Energy eta Cuatro telebista kateetan Tiki Taka izeneko programetan partehartzailea ere izan da. Hurrengo bideoan ikusiko duzue guk egindako galderei nola erantzuten dien.\nIrune, Miguel eta Mikel- Prentsa tailerra\nPublicado por Prentsa Tailerra en 3:55 No hay comentarios:\nFERNANDO MORILLO IDAZLEARI ELKARRIZKETA\nFernando Morillo idazlea joan den astean ikastetxera etorri zitzaigun "idazleak ikastetxean"programapean 2DBHko ikasleei hitzalditxoak ematera. Atsedenalditxoan ea elkarrizketa txikia egin geniezaiokeen galdetu ondoren, han izan genuen erabat prest gazteek hainbeste miresten duten idazlea. Hemen utziko dizuegu ikus dezazuen liburuetan erakusten duen etorri hori nondik datorkion.\nPublicado por Prentsa Tailerra en 3:40 No hay comentarios:\nTRIKHIRU MUSIKA TALDEARI ELKARRIZKETA\nJakingo duzuenez, gure institutua artistez gainezka daukagu, eta horren adibiderik onena ekartzen dizugu:Iker Mendaza eta Aitor Ibarretxe, Trikhiru musika taldeko partaideak ditugu, eta oraingoan, haiei egindako elkarrizketa eskainiko dizuegu.\nHemen uzten dizkizugu Trikhiru taldeak egindako bi abesti:\n"Heldu Da Eguna" eta "Argituko Du Eguna"\nPublicado por Prentsa Tailerra en 3:37 No hay comentarios:\nEtiquetas: elkarrizketak, MUSIKA


Sorbus aria | Itsasondoko Udala\nIzen arrunta: hostazuria (eus), mostajo (es)\nDeskribapena: 25 m arteko zuhaitza da. Begi hiletsuak ditu gaztetan, zertxobait likatsuak. Hostoak bakunak dira, berdeak gainaldean eta zilarkarak edo zuri-ilupadunak azpialdean, bigarren mailako 8-15 nerbio sekundario pare oso nabariekin; ertza bitan zerratua du edo oso ahulki gingildua; txortena laburra da eta ilupaduna. Loreak muturreko korinboetan multzo handietan bilduak agertzen dira, eta pedizelo eta kalizean ilaun zuriz estaliak; 5 petalo zuri dituzte eta azazkal iledunekoak dira. Fruitua mamitsua da, pomo erakoa, kalizak koroatua; azal gorri-laranjatsukoa eta mami gozokoa, pitin bat mikatza eta irinkara. Apiriletik maiatzera loratzen da; fruituak irailetik urrira heltzen dira.\nHabitata: hostoerorkorren nahiz orratz hostodunen basoetan zuhaitz unada txikiak eratzen ditu, bereziki harri biluzia azaltzen den lekuetan. Lurzoru silizeo edo kareatsuetan berdin bizi da, nahiz eta azken hau nahiago izan; mendietan gora, zuhaixka eitea hartuz, 2.200 m-taraino igotzen da.\nItsasondoko populazioak: 16 populazio aurkitu dira Itsasondon habitat ezberdinetan: Quercus robur nagusitzen den baso mistoetan, kareharrizko arrailetako baso mistoetan, zuhaitz hostozabalen baso gazteetan, pagadietan, Pinus radiata pinudietan eta larre harritsu kalkareoetan. Litekeena da horiek baino populazio gehiago egotea Itsasondon. 16 populazio horiek 0,3 hektareatako azalera betetzen dute. Populazio hauetan aipatu beharreko arrisku potentzial bakarra baso ustiaketa da, bereziki pinudien kasuan. Ustiaketa lan horietan populazio hauek kontuan hartu beharko lirateke.


Obra Gonbidatua Amaituta 15|11|03 • 16|02|15\nMozorro-dantzaldiko irteera 17. Aretoa\nBanco Santander Fundazioaren babespeko Obra Gonbidatua Programaren 51. deialdian, Carmen Thyssen Málaga Museoko Raimundo de Madrazoren Mozorro-dantzaldiko irteera margolana (c. 1885) aurkeztuko da. Horrez gain, oso ondo dator Bilboko bildumagile batek dohaintzan eman berri duen Federico de Madrazoren Bernar kondesaren erretratua olio-pintura (1857) familia horretako kideen beste lan batzuk biltzen dituen erakusketa txikian testuingururatzeko: José de Madrazo (Santander, 1781-Madril, 1859), Federico de Madrazoren aita (Erroma, 1815-Madril, 1894); azken hori, gainera, Raimundo de Madrazoren (Erroma, 1841-Versailles, Frantzia, 1920) eta Ricardoren (Madril, 1852-1917) aita da.\n1.- José de Madrazo, Francisco Javier Gardoqui kardinalaren erretratua, 1816\n2.- Federico de Madrazo, Pierre Hippolyte Eyquemen erretratua, 1854\n3.- Federico de Madrazo, Bernar kondesaren erretratua, 1857\n4.- Federico de Madrazo, Agustín de Obietaren erretratua, 1852\n5.- Raimundo de Madrazo, Mozorro-dantzaldiko irteera, c. 1885\n6.- Raimundo de Madrazo, Damare baten erretratua, urdinean, c. 1897-1905\n7.- Raimundo de Madrazo, Dama gaztea lorategian, 1900etik aurrera\n8.- Raimundo de Madrazo, Federico de Madrazoren erretratua, margotzen ari dela, 1875\n9.- Ricardo de Madrazo, Juan de Barroetaren erretratua, 1884\nPariseko Hôtel du Norden alboan kokatutako Valentín jai-aretoko ateetan, mozorro-dantzalditik irten berri diren zenbait pertsonaia mozorrotu daude. Kaleko bakardade gautarrean, sarrera apaintzen duten gasezko faroltxoen argipean, gizon batek maskara daraman neska gaztea gonbidatzen du hoteletik hurbil dauden zalgurdietako batera igotzera. Bien bitartean, atearen orpoan bermatuta dauden soldaduek oharkabean hitz egiten dute aretoko atezainaren aurrean, eta mozorrotutako beste batzuk espaloitik aldentzen dira.\nXIX. mendeko azken laurdeneko Paris mundutar eta gautarreko eszena ezin ederragoa oso adibide esanguratsua da Raimundo de Madrazok bizitza osoan nazioarteko merkaturako margotu zituen genero-eszena ugarien artean. Bertan, Madrazok mozorroen dantzaldiak jorratu zituen berriro. Gai hori, hain zuzen ere, beste batzuetan ere landu zuen artistak, eta oso erakargarria ere bazen Europa osoan tableautinean ziharduten artistentzat, urte haietan moda-modan baitzegoen. Besteak beste, artistak Sortie du bal masqué margolan ikusgarria aurkeztu zuen lehiaketatik kanpo Pariseko 1878ko Erakusketa Unibertsalean, eta oso laudatua izan zen bere garaian, azalkeria limurtzailean lekuratutako trebezia teknikoaren eta aberastasun apaingarriaren adierazgarri paregabea zen-eta.\nKasu honetan, ordea, argudioak suspertzen dituen faktore anekdotiko eta apaingarrienak nabarmendu beharrean, artistak eszenaren azaleko irakurketa baino ez du iradokitzen ironia sotil-sotilaz, gizonak neska gazteari egindako gonbitaren bidez. Izan ere, konposizioko erabateko protagonista bihurtzen ditu, aretoko atariaren aurrean haien siluetak garbi-garbi ebakitzean. Bitxia bada ere, gizonaren aurpegiak antz handia dauka Raimundo de Madrazoren beraren aurpegierarekin. Garai hartan, hain zuzen ere, oso ezaguna zen haren aurpegia, aitak, Federico de Madrazok, 1875ean margotu zion erretratu zoragarriagatik. Gaur egun, Prado Museoan dago margolan hori. Edonola ere, sekuentziako narrazioaren inguruko interesa artistak kaleko giro gautarrari buruz egiten duen interpretaziopean dago neurri handi batean. Argi artifizialpean agertzen denez, establezimenduetako errotuluak nabarmentzen dira, eta dantza-aretoko, ardo-tabernako eta hoteleko barrualdeak iradokitzen ditu modu zoragarrian. Horrela, bada, argi eta garbi adierazten da Madrazo oso liluratuta zegoela –bere garaiko beste hainbat artista bezala– Cité lumièreko gasezko argipeko giro gautarrekin.\nMadrazoren ohiko ezaugarriak kontuan hartuta, oso paleta soila bada ere, berriro ere ezin harrigarriagoa da pinturarako duen trebetasuna. Izan ere, Mariano Fortuny koinatuaren trebezia preziosistaren jarraitzaile duina da. Era berean, behaketarako zentzu ezin zorrotzagoa ere badauka, eta hori eszenako xehetasun guztietan dago ikusgai, baita bigarren mailakoak diruditenetan ere; esate baterako, lehen planoko ur-putzuan, gurpilen erradioetako islaetan, errotuluetako letretan edota zalgurdietako faroletako zenbakietan.\nTestua: José Luis Díez\nMadrilgo Ondare Nazionaleko Errege Bildumetako zuzendaria\nRaimundo de Madrazo (Erroma, 1841-Versailles, Frantzia, 1920)\nMozorro-dantzaldiko irteera, c. 1885\nOlioa oholean. 49 x 80,5 cm\nCarmen Thyssen-Bornemisza Bildumak Carmen Thyssen Málaga Museoari dohainik egindako mailegua\nERAKUSKETAREN EDUKIA: Raimundo de Madrazo\nRaimundo de Madrazo CORPUS-ean\nJosé de Madrazo CORPUS-ean\nFederico de Madrazo CORPUS-ean\nRicardo de Madrazo CORPUS-ean\nHormako mezuak Amable, Balerdi, Basterretxea, Chillida, Mendiburu, Oteiza, Sistiaga, Zumeta


Maidan plazako ahaztuak | Mundua | Berria\nGalina Skripnikova, Kieveko Maidan plazan, Maxim semearen argazkiarekin. J.M. LOPEZ\n2014ko abenduak 16 - Kiev\n«Haiei gurutze bat jarri, gobernuak ez du besterik egin. Besterik ez». Jelena Singaievskaia kexu da, Maidan ondoko kale batetik gora doala. Jendeak sorturiko aldare baten aurrean gelditu da: ehunka herritar xehek eta hilen senideek dozenaka lore sorta jartzen dituzte egunero-egunero. Singaievskaiak ezin dio eutsi, eta negarrez hasi da. «Laster dugu urteurrena, eta ez dago errudunik. Ez dute heriotza horien errudunak aurkitu eta epaitzeko interesik. Gobernu berriak ez du ezertxo ere egiten. Ukraina aldatzearen alde borrokatu ziren errugabeen sakrifizioaz baliatu dira. Orain agintean daude, eta ahaztu egin zaie hemen zer gertatu zen».\nSingaievskaiak, alabarekin batera, kandela bat jarri du frankotiratzaile baten balak anaia Juri hil zion tokian: 43 urte zituen, eta arotza zen; bat egin zuen azaroaren 30az geroztiko protestekin, eta hantxe zen Ukrainako Indar Bereziak basatiki oldartu zitzaizkienean Maidan plazan kanpaturiko manifestariei. «Anaiak oso iritzi politiko sendoak zituen. Abertzalea zen, eta borrokan hil zen, herriak berreskura zitzan Janukovitxen gobernuak lapurtu zizkigun eskubideak. Baina oraingo gobernu hau ez da aurrekoa baino hobea; hil ez balitz, Jurik desilusio handia hartuko zuen ikusirik orain zertan den berak hainbeste maite izan zuen herria», esan du, penaturik, Singaievskaiak, eta salatu du Ukrainako Gobernuak ez diola laguntza ekonomikorik eman inongo familiari, eta boluntarioen laguntzari esker mantendu direla. «Agindua dute monumentu bat egingo dietela Ukrainako heroiei, baina zain gaude oraindik. Azkenean, politikari guztiek herria erabili egiten dute beren onurarako».\nDesagerturiko 27 lagun\nGalina Skripnikovak indarrez heltzen dio semearen argazkiari; bularraren kontra estututa dauka. Hatzak, berriz, dardar batean. Emakumeak ez du zirkinik ere egin; Liadski atetik hurbil dago, eta begira-begira du Done Mikel goiaingerua, Kieveko patroia, Maidanen duen talaia ederretik. Kuxkuxean dabiltzan batzuk gelditu egin dira, eta hizketan hasi 60 urteko emakume horrekin. Haren begi urdinetan tristezia pisu bat dago. «Maximen bila nabil. Ikusi al duzu? Laguntzerik bai?», xuxurlatu dio aurretik pasatu zaion guztiari.\nOtsailaren 25az geroztik, ez dago Maximen arrastorik; 39 urte zituen, eta nekazaritza ingeniaria zen. Boluntarioa zen manifestariei jaten emateko plazan jarritako sukaldeetako batean. Harrezkero, Skripnikova bila eta bila dabil, seme bakarra aurkitu nahian. «Poliziaren atal guztietara jo dut, prentsara, aktibistengana, Barne Ministeriora, ospitaleetara... Baina inork ez dit lagundu nahi», salatu du Skripnikovak. Kieveko hipodromoan lan eginez irabazten dituen 60 euroetatik 15 gastatzen ditu, hilero, Kieveko egunkarietan iragarkiak jartzen, inork semearen berri balu ere.\n«Lekuko batek esan du Maxim ikusia duela Maidan plazatik gertuko presondegi bateko ziegetan, baina komisariara joan nintzenean atxilotuen erregistroa begiratzera, bota egin ninduten handik», kontatu du, malkoei eutsi ezinik. «Desesperatua nago. Inork ez dit lagundu nahi. Maxim da munduan dudan ahaide bakarra...». Emakumearen negarrak ito ditu lantuak.\n«Oraindik ere ez dakigu non dauden 27 lagun», salatu du Nazari Boiarskik, EuroMaidan SOS organizazio europazaleko koordinatzaileak. «Arrastorik ere ez dugu zer gertatu zaien. Viktor Janukovitxen gobernua erori eta gero, poliziak eta zerbitzu sekretuek suntsitu egin zuten, korrika eta presaka, material konfidentziala, inoiz ikertuz gero haien kontrako akusaziorik izan ez dadin; beraz, arrunt zaila da puzzlearen piezak bildu eta jakitea non diren desagertuak», kontatu du aktibistak.\nBoiarskik eta harekin batera EuroMaidan SOSen ari diren kideek txostenak eta lekukotasunak bildu dituzte, eta, haien arabera, erre egin zituzten hiriko gorputegiko hilotz batzuk. «Kieveko gorputegiko erregistroko dokumentazioan, hildako horiek behartsuak zirela diote, hotzez hilak, eta inor bila joan ez zelako erre zituztela», azaldu du, baina ezin du segurtatu hilotz horiek manifestarienak zirenik. «Ez ditugu ahaztu. Tarteka, haien argazkiak jartzen ditugu sare sozialetan, baina haiek bilatzeko guk egiten dugun lana, gobernuaren laguntzarik gabe, ez da nahikoa».\nIndependentzia plazaren aurrean, badago taula bat, oraindik ere agertu ez diren guztien argazkiak dituena. Aldian-aldian, norbaitek krabelin gorri bat uzten du lurrean, falta diren 27ak gogoan. Hori da haien oroigarri egiten den bakarra. Gobernua isilik dago, eta justizia informazioa biltzen dabil, makroepaiketa bat egiteko.\n«Ez dugu egiaztatu ez hilketa guztiz sumariorik eta ez hilobi komunik; beraz, ezin dugu baieztatu hil zituztenik», gogoeta egin du Boiarskik. Baina egiaztaturik daukate legez kanpoko atxiloketak izan zirela eta atxilotu batzuk torturatu zituztela. «Erantzi egiten zituzten. Elurretan etzanarazi eta makilakada jotzen zituzten. Egiaztatua dugu gizon bat basoan utzi eta hotzak hil zela, baina beste inor ez zen hil tortura horietan», argitu du aktibistak.\nBoiarskik, nahiz eta gobernu berriaren aldekoa izan eta azaroko eta otsaileko matxinaden sustatzaile nagusi ibili, dudarik gabe salatu du ez dietela batere lagundu hilen eta desagertuen senideei. «Gobernuak ez die inolako laguntzarik eman senideei; ematen du harentzat ez direla existitzen». Eta ez da laguntza ekonomikoaz bakarrik ari. «Maidanen gertatutakoagatik, pertsona bakarra dago etxean atxiloturik. Ez dute inor atxilotu. Ezta akusatu ere. Familiek sentitzen dute baztertu egin dituztela».\nLuibomira Kepler 64 urteko doktore erretiratu bat da, eta arretaz begira ari zaie Maidanen eroritakoen argazki guztiei. Aktibisten ustez, 123 ere izan ziren. «Hau laguna nuen. Eta hori ere bai. Gazteak ziren», kontatu du Keplerrek, arnasa sakon hartuz. «Maidanek oso oroitzapen txarrak ekartzen dizkit. Niretzat, latza da hemendik pasatu eta hemen hildakoen argazkiak ikustea. Plaza honek giro berezi bat du».\nSenarra Municheko irakasle bat zuen, eta harekin Alemaniara joan eta han bizi izan zen 30 urte baino gehiago. 2013ko azaroaren erdialdean, jatorrira itzultzea erabaki zuen, Maidanen ehunka manifestari gazte ikusi zituenean. «Sukaldeen ardura hartu nuen, eta gero kanpainako ospitalearena», gogorarazi du Keplerrek.\nBaina azaroaren 30eko gauean bizitza guztiz aldatu zitzaion, Berkut polizia indarra plazako guztiei oldartu zitzaienean. Istiluen kontrako polizia batek ezker besoa hautsi zion, lurrean zegoela borraz behin baino gehiagotan jota. «Egun hartan eta otsailean gertatutakoak indarra eman zidan organizazio bat sortzeko, babesik gabe eta justizia bila dabiltzan guztiei lagundu nahian».\nAzaroaren 30a da organizazio horren izena. Maidan plazako gertakariek kalte egindakoak biltzen dira elkarte horretan, eta Kepler da presidentea. Guztira 500 salaketa jaso dituzte, istiluen kontrako polizien erasoa jasandakoek eta otsaileko liskarretan hildakoen senideek jarriak. «Justizia izateko ari gara borrokan, eta erantzuleak epai ditzaten. Gobernuak luzamendutan ibili besterik ez du egiten; horrela erantzuten die senideei eta biktimei. Ez dute nahi hemen gertatutakoan aztarrika ibiltzea. Baina espero dut noizbait jakingo dugula zer gertatu zer egiaz Maidanen», salatu du Keplerrek.\n«Beren familien mantenua ziren hemen hildako gizon asko. Haiek hilez geroztik, familia horiek ez dute ezertxo ere, eta gobernuak kalte-ordaina eman beharko lieke aberriaren heroiei, eta laguntza ekonomikoa eskaini», azaldu du Volodimir Bondartxuk. Sistema ingeniaria da, 30 urtekoa; frankotiratzaile batek hil zion aita, Independentzia plazatik hurbil. Azaroaren 30a plataformako kidea da bera ere.\n«Borrokan ari gara, hiltzaileak eta errudunak epai ditzaten Hagako Nazioarteko Auzitegian. Uste dugu han egingo dela justizia, ez baitugu askorik espero gobernu berri honen aldetik», salatu du.\nBondartxuren aita Sergik 52 urte zituen, eta Kryvyi Rih-eko eskola bateko fisika irakaslea zen, Dnipropetrovsk probintzian. Handik joan zen, ikasle talde batekin, protestekin bat egitera. «Aita abertzalea zen, bere herria maite zuen; gure hiriko Askatasuna alderdian [nazionalista] afiliatua zegoen. Ukrainaren askatasunaren alde egitera joan zen Maidanera, komunisten kontra», bota du Bondartxuk, aitaz harro.\nSergiren familiak eskatua dio Kieveko gobernuari Maidanen hilak ez ditzatela ahaztu, eta haien borroka eta sakrifizioa eredutzat eta batasun ikurtzat har daitezela ekialdetik amiltzen ari den herrialde hartan.


Osasuna diru gutxirekin mantentzea | Consumer\nOsasuna diru gutxirekin mantentzea\nKrisi garaian sendabide tradizionalak berreskuratzen dira, gaixotasunei aurrea hartzeko. Gaixotasun horiek, eraginkorrak izateaz gain, ekonomikoak dira.\narabera: Ostirala, 2010eko uztailaren 02a\nIrudia: Cody Long\nGarai zailak dira, eta krisiak sektore guztiei eragiten die, baita osasunari ere. Horregatik, interesgarria izan daiteke iraganeko ezagutzak aprobetxatzea: konponbide erraz, ekonomiko eta eraginkorrak erabiltzea. Aukera bat da eraginkortasun ezaguneko botika zaharrak erabiltzea errezetatu ziren gaixotasunak tratatzeko. Beste metodo erraz eta oso eraginkor bat da bizimodu osasungarria izatea ahalik eta ohitura gehienetan: ariketa fisikoa egitea, osasuntsu jatea, alkoholik ez edatea eta ez erretzea, eta are zorrotzagoak izatea gorputz-higienearen alderdi zehatzetan, hala nola hortzak leuntzea.\nHortzak garbitzeak mesede egiten dio bihotzari\nAspaldi egindako zenbait lanek organismoaren hantura arterien buxadurarekin eta, ondorioz, gaixotasun kardiobaskularrekin lotzen zuten. Hala ere, orain, University College Londoneko ikertzaileek egindako azterlan batek, “British Medical Journal” aldizkarian argitaratuak, frogatzen du ahoko higieneak lotura zuzena duela bihotzeko gaixotasunak izateko arriskuarekin. Eskozian egindako osasun-inkesta baten emaitzak aztertu zituen Richard Watt-en taldeak.\n11.000 helduk parte hartu zuten, eta horiei informazioa eskatu zitzaien bizimoduari, jarduera fisikoaren mailari eta zenbait arrisku-faktoreri buruz, hala nola tabako-kontsumoari buruz. Gainera, hortzak garbitzeko maiztasunari buruz ere galdetu zitzaien (bi aldiz, egunean behin edo gutxiagotan), eta zenbat denboraz joaten ziren dentistarengana (sei hilean behin, urtean behin, bi urtean behin, noizbait edo inoiz). Bestalde, ikertzaileek inkestatutakoen historia medikoa, gaixotasun kardiobaskularren familia-historia eta presio arterialaren balioak aztertu zituzten.\nBorondatezko inkestatuek lagatako odol-laginak aztertu zituzten, eta, analisietan, C-proteina erreaktiboaren eta fibrinogenoaren kontzentrazioa kuantifikatu zuten, organismoaren sugar-maila eta koagulazio-indizea neurtzeko erabiltzen diren bi markatzaile. Gainera, autoreek adinaren, sexuaren, obesitate- edo tabakismo-mailaren, gizarte-klasearen eta gaixotasun kardiobaskularren familia-aurrekarien arabera doitu zituzten inkestaren emaitzak, eta ahoko higienearen ohiturekin alderatu zuten hantura-maila.\nAhoko higiene eskasa gaixotasun kardiobaskularrak izateko arrisku handiagoarekin lotuta dago\nEmaitzek erakutsi zuten bihotz-hodietako eritasuna izateko arriskua %70 handitzen zela hortzak egunean bitan baino gutxiagotan garbitzen zituzten pertsonen artean. Hala ere, arrisku globalaren indizea txikia izan zen, inkestatuen %71k egunean bi aldiz eskuilatzen baitzituen hortzak, eta %62 sei hilabetean behin joaten baitzen dentistarengana. Hori dela eta, ondorio hau ateratzen da: aho-higiene eskasak organismoaren hantura-maila handiagoa izateko arrisku handiagoa du, eta, era berean, gaixotasun kardiobaskularrak izateko arrisku handiagoa. Hala ere, oraindik zehaztu gabe dago zein faktorek lotzen dituen aldagai horiek.\nBularreko anginarako botika zaharrak\nAlopurinola, hezueria tratatzeko hirurogeita hamarreko hamarkadatik merkaturatu den botika, bularreko angina kronikoari aurre egiteko alternatiba ekonomikoa izan liteke. Hala iradokitzen du Dundeemeko Unibertsitatean (Erresuma Batua) egindako ikerketa batek, “The Lancet” aldizkarian argitaratua. Lanerako, bularreko angina kronikoa zuten 65 pazienteri tratamendu bat eman zitzaien sei astez, egunean 600 mg alopurinol edo plazeboarekin. Egiaztatu zen botikarekin tratatutako pazienteek ahalmen handiagoa zutela esfortzu-proban ariketa egiteko, toraxeko mina sentitu arte denbora luzeagoan.\nElektrokardiografia-erregistroek ere erakutsi zuten beren bihotzak hobeto funtzionatzen zutela oxigeno-gabeziaren seinaleak eman aurretik. Oraindik ez dago argi zer mekanismoren bidez den onuragarria alopurinola. Dirudienez, xantina oxidasa izeneko entzima bati eragiten dio, eta, horren bidez, miokardioak (bihotz-muskuluak) hobeto eusten dio oxigeno-gabeziari. Ekintza-bide berria da, eta miokardio-zelulari berari begiratzen dio, eskura dauden sendagai gehienek bihotz-hodietan edo bihotz-maiztasunean eragiten baitute.\nJarduteko mekanismoa oraindik ondo ezagutzen ez den arren, epe luzera segurtasunak ematen duen konfiantza (aspalditik erabiltzen den botika da) eta kostu ekonomiko txikia direla eta, azterketa zehatzagoak egiteko hautagai interesgarria da. Segurtasunaz gain, albo-ondorio gutxi dituen sendagaia da, eta horrek ere balio erantsia ematen dio. Bularreko angina tratatzeko erabiltzen diren botika gehienek, hala nola nitratoek eta beta blokeatzaileek, nahi ez diren albo-ondorioak eragiten dituzte, hala nola nekea, buruko mina, hipotentsioa edo inpotentzia.\nangina bihotz hortzak


Sexu heziketa saioak DBH 2. mailan\nDBH 2. mailako ikasleek LILIMA sexu heziketa eta aholkularitza elkarteak eskainitako saioak izango dituzte aste honetan zehar. Sexualitatea modu zabal batean landuko dute: aniztasun sexuala, sexualitate motak, estereotipoak, mitoak… besteak beste. Era berean, adin horretan sortzen diren zalantzak argituko dituzte denen artean, eta auto-estimua, gogo sexuala eta harremanei buruzko hausnarketak egingo dituzte.\nIrakurri gehiago Sexu heziketa saioak DBH 2. mailan-i buruz\nIrakasleak ere ikasten\nHasiera eman zaio guztiontzat berezia izango den ikasturte berri honi.\nBerezitasunak berezitasun, Orioko Herri Ikastolak beste hainbat erronka berrien artean, urteroko erronkei ere gogoz heldu die, tartean hain garrantzitsua deritzon irakasleen etengabeko formakuntzari.\nIrakurri gehiago Irakasleak ere ikasten-i buruz


Bazkardoko Txokoa: azaroa 2010\n2010(e)ko azaroakren 29(a), astelehena\nHAIZEAK UDAZKENEAN FU-FU…\nUdazkenean gaudela eta, ikastolako lurra hostoz jantzi zaigu.Horregatik, ideia bikaina iruditu zaigu hostoak bildu, hauekin eskulan txiki bat egin eta udazkenean ateratzen diren fruituak aztertzea.Zenbat ikasten ari garen!!\nGURE HERRIA HOBETO EZAGUTZEN..\nBai, horretan aritu gara, gelan ikasitakoak herrian ikusten.Iztuitzatik hasi eta Berrozperaino, oraindik zutik dauden eraikuntzetan garai batean dorretxe izan zireneko aztarnak ikusi ditugu: harlandu sendoz inguratutako ate mutur-txorrotxak, gezi leihoak...Makina bat eraso eta bizipen jasoak izango dituzte!!\n2010(e)ko azaroakren 22(a), astelehena\nANTTONI, ANTTONI, zure atean nago ni\nAntton Anttoniren etxeko atea joz hasi zaigu gogoz. 4 urteko mutilak goxo-goxo gerturatu dira Anttonirengana, baina, ez dute behar bezain ondo egin eta "hor konpon" galanta jaso dute. Ikusi, ikusi!\nORBELA ETA HOSTOAK UDAZKENEAN\nUdazkena dela eta, kalera atera gara hostoak eta orbela ikustera. Bueltatxo bat eman ondoren, hosto asko ikusi genituen zuhaitzetatik eroriak zeudenak kaleko bazter guztietan eta gelan orbela zer den ikasi ondoren, zapaltzen eta hostoak airean botatzen ibili ginen. Eguraldi ederra egiten zuen eta udazkeneko arratsalde bikaina pasa genuen hostoen artean!\n2010(e)ko azaroakren 12(a), ostirala\nHemen ikusten dituzue 4 urteko ikasleak aizkolari bihurturik. Begira zein ondo mozten dituzten zuhaitzak!!!\n2010(e)ko azaroakren 11(a), osteguna\nHH 4 urteko ikasleek sekulako artelana egin dute. Hurritz makilak bildu eta margotu egin dituzte ixipuak erabiliz. Kolorez jantzi dituzte eta ostadarraren itxura eman diote basoari. Ederra lana!\n2010(e)ko azaroakren 4(a), osteguna\nGURASOENTZAT KANTU ETA JOLASEN IKASTAROA\nHaur Hezkuntzako 2 urteko ikasleen guraso talde batek kantu eta jolasen ikastaroan parte hartu du. Giro ederra izan dute eta ederki pasa dute umeekin jolasean. Etxean edo kalean umeekin kantatu eta jolastu ahal izateko aukera zabalagoa dute orain. Zeinen ondo!


Aukeran ez - Zientzia.eus\nHasiera » Artikuluak » Aukeran-ez\nAskok ez dute inolako zalantzarik: landare transgenikoek onura asko ekar ditzakete. Beste batzuek, hala ere, uko egiten diete transgenikoei, eta arrazoi sendoak dituzte horretarako. Horietako bat da Jon Harluxet, nekazaritza ekologikoa egiten duen duzunariztarra (Nafarroa Beherea).\nJon Harluxetek nekazaritza ekologikoa egiten du, eta Bio-Aquitaine elkartearen lehendakari izana da. Transgenikorik gabeko laborantza aldarrikatzen du.\nJon Harluxet nekazaria Bio-Aquitaine elkartearen lehendakari izandakoa da, eta transgenikorik gabeko laborantza aldarrikatzen du. Haren esanean, transgenikoak "asko aipatzen badira ere, oso gauza marjinala dira" Frantzian eta Ipar Euskal Herrian, "eta hainbat hobe" da horrela. Bi urtez baimenduta egon zen transgenikoak ereitea, baina iaz berriro ezarri zen luzamendua, eta, beraz, ez zen transgenikorik egin. Hortaz, Harluxeti ez diote zuzenean eragiten transgenikoek.\nHorrek, ordea, ez du esan nahi ez diotenik kezkarik sortzen. Ikuspuntu pragmatiko eta ekonomiko hutsetik begiratuta ere, Harluxetek uko egiten die transgenikoei. Dioenez, "kontsumitzaileen % 80k ez du transgenikorik nahi". Ez dago transgenikoen teknologiaren aurka, baina ez du inposatzerik nahi, "eta badakigu nekazaritza ez dela sistema itxia".\nHain zuzen, gogoan du Lot-et-Garona departamenduan nekazaritza ekologikoa egiten zuen baten soroan landare transgenikoak azaldu zirela, inguruko landaketaren batetik aireak eramandako polenaren erruz. Eta hori gertatu zenean, debekatuta zegoen transgenikoak ereitea. "Debekatua delarik ere, bada arriskua kutsadura izateko; onartua delarik, ez dizut erraten". Nekazaritza ekologikoa egiten dutenentzat, beraz, garrantzitsua da transgenikoen gaineko luzamenduari eustea.\nNafarroa Behereko arto-sail bat.\nBadituzte bestelako arrazoiak ere transgenikoei uko egiteko. Adibidez, Harluxetek transgenikoen aldeko propaganda eta errealitatea bereizten ditu. Propagandaren arabera, hazi transgenikoek munduan dagoen gosea gainditzeko balioko dute, eta ingurumena babesteko tresna bat dira, "baina munduan egiten diren transgenikoen % 99k bi funtzio dituzte: % 66 herbizida bati, glifosatoari, tolerantzia izateko programatuta daude; % 33k, berriz, toxina intsektizida bat sortzen du --horixe da Bt artoa, Europan onartua dagoen bakarra--".\nHarluxeten hitzetan, askotan arto horrekin hasten dira, "errazagoa baita gizarteari azaltzeko". Izan ere, toxina hori naturan ere bada; "beraz, oso gauza naturala dela erraten dute". Alabaina, interesgarriena bestea omen da, haziarekin batera herbizida ere saltzen dutelako.\nGoseari aurre egiteko baliagarriak izatea eta halako arrazoiak propaganda direla uste du. Hain zuzen, egiten diren transgeniko gehienak ez dira jendea elikatzeko, baizik eta ganadua bazkatzeko, autoentzako erregaia egiteko, eta ehungintzarako kotoia egiteko.\nJon Harluxetek, hazi-saltzaileei erosi beharrean, berak egindakotik aukeratzen du hurrengo urtean ereingo duen hazia.\nHarluxetek garbi du indar ekonomiko handiak daudela transgenikoen gibelean. Bioteknologia-enpresa handiak (Monsanto, Syngenta, Novartis, Bayer, DuPont...) industria kimikoak ziren lehen. Nekazaritza-arloan sartu ziren, ongarriak salduz, eta, orain, haziak ere saltzen dituzte. "Nekazaritzan bada zerbait ezin baztertua dena, hazia; eta hazia kontrolatzen baduzu, dena kontrolatzen duzu".\nAlabaina, gizarteak bere elikadura kontrolatu nahi duela iruditzen zaio. Eta Frantzian gertatu dena adibide oso adierazgarria dela uste du: "lortzen bada gaia gizarteratzea, posible da politikariek transgenikoak egitea debekatzea".\nAlde horretatik nahiko baikor agertzen bada ere, baditu kezka gehiago transgenikoekin lotuta. Horietako bat erleen gainbehera da. Erleak desagertzen ari dira mundu osoan, eta Bt artoak zerikusia duela susmatzen dute Harluxetek eta beste hainbatek, tartean, biologo eta nekazaritza-ingeniari batzuek.\nTransgenikoek 1996tik izandako bilakaera, motaren arabera.\nHain juxtu, Bt artoaren polena kofoinera eramaten dute erleek, eta larbak bazkatzeko baliatzen dute polen hori. Harluxetek eta besteek salatzen dutenez, ez da azterketarik egin ikusteko horrek ondorioak ekartzen ote dituen. Are gehiago, erleen gainbehera transgenikoek ingurumenean izan dezaketen ondorio kaltegarrietako bat baino ez da. Horrenbestez, ikerketak egitea eskatzen dute, eta "ez baliatzea ingurumena laborategi-mahai bat balitz bezala".\nUdaberriko ereintza Erresuma Batuan: arto transgenikoa - Zientzia.eus 2018-10-29\nKutsatze genetikoa Mexikoko artoan - Zientzia.eus 2018-10-29\nLandare transgenikoak, soroetan nagusi - Zientzia.eus 2018-10-29\nTransgenikorik "ez": zientzia edo politika? - Zientzia.eus 2018-10-29\nGM crop gatecrashes butterfly ball : Nature News 1999-5-20


Azala / Premios eTwinning 2012 / Europe: Reading is also the future. Irakurketaren erronka.\nIzenburua: Europe: Reading is also the Future – Europa: La Lettura è anche il Futuro – Europa: Irakurketa ere Etorkizuna da.\nHezkuntza Etapa: Haur Hezkuntza\n"Europe: Reading is also the Future" Gijongo Tremañes Haur eta Lehen Hezkuntzako Ikastetxeak eta Milango, Italia, Scuola dell’Infanzzia Opera de Noverasco di Opera ikastetxeko haien lagunek aurrera ateratako seigarren lankidetza-proiektua da.\nProiektu honetan parte hartzen duten Haur Hezkuntzako ikasleen sormena pizteko bi ideia berritzaile baliatu ziren: Europan irakurzaletasuna sustatzeko kanpaina bat abiaraztea eta literatur sorkuntzako lankidetzako tailer bat eratzea.\nProiektuko kide diren irakasleek helburu nagusiak izan dituzte gogoan, baina izan duten gogoan, halaber, Europako Batasuneko sinbolo eta baloreak irakurketaren inguruan egindako jarduerekin lotzea eta erlazionatzea ere. Horregatik, bada, proiektu honetan parte hartu duten 4 eta 5 urteko ia 70 ikasleek ezagutu dute Europako Batasunaren bandera, horretarako baliatu diren proiektuaren logotipoaren bidez eta Batasunaren ereserkiaren bidez. Lehen Hezkuntzako ikasle-talde batek jotzen zuen flauta eztiaz egin zituzten bideoetan musika lagungarri gisa. Irakasle partaideek adierazten duten bezala, proiektuaren helburua, besteak beste, Europa 'askotariko batua' kontzeptua helaraztea da, eta honako hau bezalako iturriak ditu inspirazio iturri: “Irakurketaren bidez herri guztietako gizakumeen eta herritarren garaikide bihurtzen gara”. (Ode, XV, à l’Académie française).\nPlangintza bikaina du proiektuak bere baitan, aldiak, egin beharreko jarduerak, sortu beharreko edukiak eta erabili nahi den metodología xeheki jasotzen dituena. Begi-bistakoa da bi ikastetxeen artean komunikazio eta koordinazio ona dagoela. Elkarlanean sei eTwinning proiektu egin eta gero, irakasle italiar eta espainiarrak elkarlaneko eta koordinazioko gogo sendoko taldea osatzen dute.\nIrakurketaren munduan egin zuten bidaiaren hasiera nazio bitariko taldeak sortzea izan zen. Oso era originalean gauzatu zen ideia hori “korrespontsalaren” figuraren bitartez; Tremañesko neskato-mutikoek adin bereko “korrespontsal” bat edo bat baino gehiago izan zuten Noverascon. Eta zer hobe elkar ezagutzeko bideokonferentzia bat baino? Ikasle horietako askorentzat IKTetara lehen hurbiltzea izan zen; horregatik entseatu zuten irakasleek behin baino gehiagotan ikasleak gustura eta lasai egon zitezen beren lagun berriak ezagutzerakoan.\nTwinSpace-ko blogean Mariano Suárezek, Tremañesko Haur eta Lehen Hezkuntzako ikastetxeko irakasle-taldeko kideak, hala dio elkar ezagutze horretaz: “Gauza bakarra azpimarratu nahi dugu, IKTak erabiltzeak nola aldatu duen eTwinning proiektuetako ume horien parte-hartzearen forma eta edukia. Beren bizitzako lehen bideokonferentzia egitea komunikazio era berri bat deskubritzea izan da beraientzat; baina, horrez gain, beren korrespontsal italiarrak “pertsonaia” benetakoagoak bihurtzea ahalbidetu du. Bete-betean asmatu dugu korrespontsal bikoteak antolatuta, adiskidetasun sentimendua pizten du eta gauza benetakoago edo errealago egiten du; den-denak dira korrespontsal italiarren lagunak, baina norberarena den hori munduko lagunik onena izango da aurrerantzean. Bada, zer esan, esperientzia itzela”.\nMaisuaren gogo bizi bera dute umeek ere. Ikus dezagun zer iritzi zioten batzuek bideokonferentziari. Tremañestik, Sergiok aitortu zuen “Nire lagun Cristianekin hitz egitea izan nuen gustukoen. Nire lagun hori ordenagailuan topatu nuen, pantailan”; Noverascotik, berriz, Cristianek diosku: “Nire lagun Sergio ikusi dut, oso guapoa da. Luze hitz egin nahi nion, baina maistrak eten egin zidan… Sergioren bila ibili naiz ondoko ikasgelan, baina ez zegoen han. Nire maistrak azaldu zidan Sergio oso urrun dagoela eta ez dezakedala ikus eta ez diezaiokedala hitz egin ordenagailuaren bidez baizik. Ikusi dut Tremañes mapan… oso urrun dago!”.\nEuropan irakurtzera bultzatzeko publizitate-kanpainaren lehen fasean, eTwinner espainiar eta italiarrak liburuen eta irakurketaren aldeko argazki-kartel publizitarioak egitearen aldeko agertzen dira. Oso argitasun handia erakusten duen ideia da hori, kide diren bi ikastetxeetako neskato-mutikoen fantasia eta irudimena pizten eta mugiarazten dituena, eta elkarlanean jardutea zer den erakusten diena. Aldez aurretik eratu ziren korrespontsal bikote edo korrespontsal talde txikien barruan, haur bakoitzak esaldi labur bat bidalia zion bere korrespontsalari aditzera ematen zuena irakurtzea zergatik den garrantzitsua, edo liburuekin gozatzeko arrazoi bat aipatzen zuena. Gero, ikasgelan korrespontsalek bidalitako esaldiak landu ziren, eta azkenean, itzulita, 70 publizitate-karteletan jaso zituzten liburuen zale eta irakurzale gehiago egitea helburu zutela. Kartelak sortzeak aukera eman dien haurrei beren ikaskideen ideiak errespetatzen eta ideia horiekin lan egiten ikasteko, beren kartelerako liburu egokia hautatzeko bibliotekaren mundu magikoan bidaiatzeko eta argazkigintzarekin lehen kontaktu bat izateko. Ikus dezagun irakurtzera bultzatzeko kartel baten historia:\nPublizitate-kanpainaren bigarren etapan, Tremañes eta Noverascoko gure protagonistak berak bihurtzen dira ipuin idazle, literatur sorkuntzako elkarlaneko tailer birtualean; liburu digital batean argitaratu zituzten gero ipuin horiek. Irakasleek “Bit-cuentos” berrikuntza teknikoa hautatu dute horretarako. Hasieran 112 “bit” edo irudi erakargarri zituzten haurrek eskura, eta horietatik zazpi baino ez zituzte hautatu behar (bi pertsonaia, animalia bat, ibilgailu bat eta bi gauza). Sorkuntza tailerrari honela eman zitzaion hasiera: gela batekoek ipuina hasi zuten eta bere talde korrespontsalari bidali zioten; talde horrek jarraipena eman zion eta atzera itzuli zion lehenengo taldeari; ipuina jasotakoan, hasiera eman zion taldeak bi amaiera posible asmatu zituen, eta, gero, korrespontsalek amaiera hautatu zuten eta izenburu bat eman istorioari.\nBeren ipuin propioa sortzeko askatasunak pozez bete zituen bi herrialdeetako ikasleak eta are indar handiagoz piztu zuen horrek haien irudimena; hala, istorioa prest eduki zutenean, neskato-mutikoek beren marrazki propioen bidez irudiztatu zituzten beren ipuinak. Formatu digitalean argitaratuko ziren gero. Beren ideia artistikoak gauzatzeko, irakasleek FlockDraw proposatu zuten, bi eratara erabil daitekeen tresna: ordenagailu bat edo baino gehiago baliatuz, bakarka nahiz taldean marraztu eta koloreztatu, edo, nork bere kideekin batera eta aldi berean arbel digital konpartitu batean marraztu, denbora berean egiten ari den lanaz hitz egin edo txateatu dezakeela. Proiektu honetan bi aukerei atera zaie etekina. Alde batetik, istorioek bi ilustrazio dituzte aukeran, talde bakoitzak egin baitzituen bere marrazki propioak. Bestetik, berriz, lau urteko haurren irakasle-taldeak elkarlanaren metodologia hautatu zuen berriro ere liburu digitalaren azala egiteko, eta lortu zuen neskato-mutikoek beren kideekin topaketa birtuala izatea eta beren irudimenari hegan eginaraztea FlockDraw-rekin marrazten zuten denbora berean.\nIrakasleek ez zuten ahaztu liburu digitalean bai espainolezko istorioa bai italierazkoa jasotzea; hala, azken emaitza ipuin liburu elebiduna da. Ikus dezagun bi ikaslek Calaméon elkarrekin egindako lanaren atal bat:\nHezkuntza-komunitatea hasieratik egon da proiektuari adi eta proiektuarekiko arretatsu. Haur Hezkuntzako ikasleen familiak aldian-aldian jaso izan dituzte gutunak proiektuaren garapenaren berri emanez, beren seme-alabak diharduten jardueren berri, bai eta familiek berek ere proiektuan parte hartzeko egin zitzaketen jardueren berri ere (kartel erakusketara azaldu, udal liburutegitik liburu bat hartu maileguan, eta abar). Jarrai zezaketen proiektuaren ibilbidea Hablamos de literatura infantil blogean, non aktiboki hartu baitzuten parte argitaratutako sarrerei iruzkinak eginez.\nProiektuaren amaierarako irakurtzera bultzatzeko kartelen erakusketa bat egin da bi udaletako liburutegietan hizkuntza banatan. Inaugurazio ekitaldian kartelak egin zituzten ikasleak eta haien familiak izan ziren, eTwinning proiektuaren irakasle arduradunak, Tremañes ikastetxeko zuzendaria, La Calzadako Udal Liburutegiko zuzendaria, Asturiasko eTwinning proiektuen arduraduna, eta abar. Helduentzat harrigarri gertatu zen ikustea nola, irakurtzen eta idazten oso ongi ez dakiten haur batzuek, beren xalotasunean eta lañotasunean, antzematen duten irakurketak eta liburuek zer balio duten. Bestalde, berriz, txikienentzat, aparteko esperientzia izan da helduen munduaren aurrean beren iritziak adieraz ditzaketela ikustea, eta beren lana, berez helduena den toki batean (liburutegia, herriko aldizkariak, bloga), erakusten dela.\nProiektua amaitutakoan, Tremañes eta Noverascoko ikasleek, ordukoz jada elkarren lagun eginak, liburuen munduko abentura ausarta hasi zuten bezala esan zioten agur elkarri, bideokonferentzia bidez.\nBeste kultura eta hizkuntza bateko ikasle europarrak ezagutu izana, besteen ideiak baloratzen eta gauzatzen ikasiz lankidetzan aritzea, iritziak, sentsazioak eta esperientziak elkarri azaltzea, herrialde batzuetako eta besteetako ikasleen eta irakasleen artean adiskidetasun loturak sortzea, eta hori guztia IKTen laguntzaz egin izana, dira eTwinning proiektu honen arrakastaren bermea. Mariano Suárez maisuak, bere aldetik, bere irudipenak kontatzen dizkigu: "Proiektuan bereziki aipatzekorik ezer? Zail da hautatzen, baina, hautatu behar-eta, lau eta bost urteko "pirata" horiek eman zizkidaten bi sorpresa aipatuko nituzke. Harritu ninduen ikusteak zeinen erraz eta erakargarri izan zitzaien nazioarteko talde mistoetan lan egitea, beren korrespontsalen ideiak berenganatuz eta garatuz. Oso pozik utzi ninduen, era berean, IKT tresna berrietara egin zuten hurbilketak: Skype beren lehenengo bideokonferentzietarako, FlockDraw arbel digitalean elkarlaneko marrazketarako. Hau da: taldean eta elkarrengandik urruti lan egiteko gaitasuna, komunikaziorako eta IKTen bidezko sorkuntzarako gaitasuna. Zer gehiago eskatuko diegu? Etorkizuna berena da, eta, beren bizitzako uneren batean, eTwinning hor izan zuten lagun etorkizun hori bilatzen. Eskerrik asko horregatik, eTwinning".\nAurki itzazu proiektua eta sortutako material guztiak lotura hauetan:\nBloga. Hablamos de Literatura Infantil: http://infantiltremanes.wordpress.com/europe-reading-is-also-the-future-etwinning-project/


II. Pintxo lehiaketako irabazlea, Toki-Alai taberna izan da - Eskoriatza - Goiena.eus\nII. Pintxo lehiaketako irabazlea, Toki-Alai taberna izan da\nImanol Beloki 2017-11-13 10:13\nToki Alai tabernakoak II. Pintxo lehiaketako saria jaso zuten momentuan.\nEgubakoitzetik domekara arte bitartean pintxo ezberdinak probatzeko aukera izan da Eskoriatzako pintxo lehiaketan. Bigarren edizio honetan, lau tabernek hartu dute parte, eta irabazlea Toki Alai tabernaren Hego haizea pintxoa izan da.\nAltuna harategiko txahal masaila, Karoi baserriko gaztaina eta errege sagarra izan ziren Toki Alai tabernakoek erabili zituzten osagaiak pintxoa osatzeko, eta hala, 300 euroko saria eta Buztinate buztingintza elkarteko kideek egindako garaikurra jaso zuten.\nHerriko merkataritza eta ostalaritza sustatzeaz gain, pintxoak egiterakoan, bertako produktuak erabiltzeko helburuarekin antolatutako lehiaketa arrakastatsua izan da, eta irabazleaz gain; Compostela, Mirentxu, eta Urrestilla tabernek egindako lana ere eskertu zuten antolatzaileek.\nEskoriatzako II. Pintxo lehiaketako partaide eta epaimahai kideeak, Udal ordezkariekin talde argazkian:


Siria | NBEko 43 'kasko urdin' atxilotu dituzte Golango gainean\nNBEko 43 'kasko urdin' atxilotu dituzte Golango gainean\nNazio Batuen Erakundeak baieztatu du albistea. Halaber, beste 81 'kasko urdin' beren posizioetan egotera behartu dituzte.\nEstatu Islamikoak preso hartutako 250 soldadu siriar hil ditu\n43 "kasko urdin" atxilotu dituzte Golango gainean, Siria eta Israel arteko mugan, eta beste 81 kideri inguru horretatik mugitzea galarazi diete Nazio Batuen Erakundeak ostegun honetan baieztatu duenez.\nAtxilotutako 43 kideak Fijikoak dira, eta Golango gaina behatzeko Nazio Batuen Erakundeak eratutako taldeko partaideak dira. "Nazio Batuen Erakundea atxilotutako 'kasko urdinak' askatzeko eta mugitzeko aukerarik ez duten soldaduei askatasuna berrezartzeko lanean ari da", adierazi du ohar batean.\nAipaturiko atxiloketak Siriako Armadaren eta identifikatu gabeko talde armatuen arteko borrokak areagotu diren garaian gertatu dira. 43 "kasko urdinak" Al Qunaytirah herriaren inguruetan atxilotu zituzten, eta beste 81 "kasko urdin", guztiak filipinarrak, Ar Ruwayhinah eta Burayqah hirien inguruetan egotera behartu dituzte.\nRami Abderrahman Siriako Giza Eskubideen Behatokiko zuzendariak Al Nusra Fronte jihadistari leporatu dio bahiketa. Talde hori Al Qaidaren Siriako adarra da.\nNazio Batuek ez dute inor erruduntzat jo, 43 kasko urdin "talde armatu" batek atxilotu dituela eta beste 81 mugitu ezinik daudela baino ez baitu baieztatu.\nFadi Alasmai Siriako oposizioko Red Sham erakundeko ordezkariak esan du Al Nursa Fronte jihadistako kideek kasko urdinen bi eraikin setiatuta dituztela, baina ez direla sartu. Gainera, Siriako Ejertzito Askeko kideak jihadistekin negoziatzen ari direla esan du, kasko urdinak askatu ahal izateko, baina Al Nusra ez dagoela negoziatzeko prest.\nBan Ki-moon NBEko idazkari nagusiaren bozeramaile Stephane Dujarricek esan du zonaldeko aktoreekin kontaktuan jarri direla atxilotuak askatzea eta gainontzekoak libreki mugitzea lortzeko.\nSiriako matxinoek Golango gainean NBEko langileak bahitzen dituzten hirugarren aldia da.\n2013ko maiatzean, Filipinetako lau kasko urdin bahitu eta egun gutxitara askatu zituzten.\nBi hilabete lehenago, zonalde berean, Deraako erreboltariek beste 21 kasko urdin filipinar bahitu zituzten zenbait egunez.\n1974eko maiatzaren 31n eratu zuten Golango gaina behatzeko Nazio Batuen Erakundeko taldea, orduan Siriak eta Israelek adostu zuten su-etena betetzen dela egiaztatzeko. Aipaturiko soldaduen eginbeharra abenduaren 31n amaituko da. Uztaila amaieran, sei herrialdetako 1.223 kidek osatzen zuten taldea: Fiji, India, Iranda, Nepal, Herbehereak eta Filipinak.


REM: Melodiaren maisuak — Gaztezulo\nREM: Melodiaren maisuak\nREM: Melodiaren maisuak https://www.gaztezulo.eus/albisteak/rem-melodiaren-maisuak https://www.gaztezulo.eus/albisteak/rem-melodiaren-maisuak/@@download/image/9p12-1.jpg\nMaiatzaren 14an argitaratu zen "Reveal" R.E.M. talde amerikarraren azken lana. Hau idazterakoan, aurrerapen gisa kaleratutako"Imitation of life" izeneko kantuak genekiena baieztatu baino ez du egin: gitarrak eta melodiak uztartzen dituen zientzian Michael Stipe-ren mutilek aspaldi egin zuten masterra.\nR.E.M. taldea modan ipini zuen diskoak "Garaiz kanpo" izena zuen ("Out of time", 1989). "Losing my religion" abestiaren bideoan Michael Stipe-k egindako dantzak beste edozeinek baino imitatzaile gehiago izan zituen ("Pulp Fiction" iritsi zen arte), eta kantu bera, ohizko egiturak errotik aldatu zituena, 1990. urtean Europako zein EEBBetako irratietan gehien jarritakoa izan zen. Orduan ezagutu zuten askok Georgiako Athens-eko taldea. Dena den, ordurako bide luzea egina zuten, "Amerikar Rock Berria" izeneko mugimenduaren barruan sortu zirenetik, hasieran Green On Red-en itzalpean.\nR.E.M. belaunaldi oso baten gidari bilakatu ziren, euren Rickenbaker gitar soinu partikularrari esker; anglo-amerikar musikan betikoak ziren doinuak berritu zituzten (country eta folk ukituak, adibidez, taldearen disko gehienetan soma daitezke), eta bide alternatiboak erabili zituzten euren musika zabaltzeko, unibertsitate irratiak (College Radio-ak), esaterako. Honi guztiari jarrera ezkertiarra gaineratu zioten eta, azkenik, lehenengo anti-izarra sortu zuten, Michael Stipe, taldeburu lana apaltasunez eta ia ezkutuan betetzen zuena, garai bateko Elvis edo Mick Jagger-en antitesia. Hortaz, hastear zeuden Kurt Cobaini, Eddie Vedderri eta enparauei bidea ireki zieten. Georgia-koek grunge mugimenduaren euskarriak jarri zituzten.\n"Boston's Greatest Hits"\nKaleratzear dagoen diskoak izenburu hauxe izan behar zuen, "Boston's Greatest Hits", baina horrek seguru asko lege arazoak ekarriko zituenez, bigarren aukeraren alde egin zuten: "Reveal" ("Adierazi" edo "Kontatu"). Lan berri honi taldeak hiruko moduan ekin dio, 97an Bill Berry bateria joleak taldea utzi eta gainontzekoek ez baitzuten bere ordez inor sartu nahi izan. Orduz geroztik, sesio bateriak erabili ohi dituzte (zuzenekoetan, batez ere) eta erritmo kaxak.\n"Reveal" diskoaren grabaketa eta nahasketa lanak Vancouverren, Miamin eta Dublinen egin ziren iragan neguan. Euri zaparradak etengabeak izan omen ziren hiru tokietan lanean ari ziren bitartean. "Halako eguraldi txarra genuenez", dio Michael Stipek, "konturatu gabe, eguzkia bilatu nahi genuen gure lanean, abesti argitsuak eta baikorrak irten zitzaizkigun, R.E.M. estilokoak erabat, baina, azkenik geu gara R.E.M, ezta?".


Orio eta Aiako Zingira Eskolak egun osoko jaia egingo du martxoaren 1ean - Urola Kostako Hitza : Urola Kostako Hitza\nZingira Eskolak webgunean duen argazkietako bat (Zingira Eskola)\nHerritarrak bildu eta elkarrekin familia giroan une atsegina igaro dezaten, egun osoko egitaraua prestatu du Orio eta Aiako Zingira Eskolak martxoaren 1erako. Eguerdian hasiko dute jaia txarangaz lagunduta, Orioko plazan. Handik Etxeluze gaztetxera joango dira, eta bertan herri bazkaria egingo dute. Hurrengoa izango da menua: Zingira entsalada, paella, postrea, kafea eta kopa.\nGurasoak mahai bueltan berriketan dauden bitartean, haurrek lasai jolastu dezaten jolasteko txokoa ere egokituko dute Zingirako kideek.\nArratsaldean, 16:30ean hasita, skate erakustaldia egongo da, eta 18:00etatik aurrera zuzeneko musikaz gozatzeko aukera izango dute bertaratzen direnek. Isuo eta Kezman eta Mikel Aranzabal igoko dira Etxeluze gaztetxeko oholtza gainera.\nJaian parte hartu nahi dutenek sarrerak salgai izango dituzte Kolon Txiki tabernan. Bazkarirako eta kontzerturako sarrera 20 euro kostako da, eta kontzertuetara bakarrik joan nahi dutenek sei euro ordaindu beharko dute. Bestetik, antolatzaileek zehaztu dute haurrek helduen menu bera izango dutela, baina hauek bost euro ordaindu beharko dituztela.


Bigarren dosia jarrita txertaketa amaitu da Arangoiti egoitzan - Beasaingo Udala\nBigarren dosia jarrita txertaketa amaitu da Arangoiti egoitzan\nHonekin bete da egoiliar guztiak txertatzeko helburua eta falta diren langileak ospitalean jasoko dute\nUrtarrilaren 7an iritsi zen Beasainera Covid 19aren aurkako txertoa jartzeko unea eta gaur bigarren dosia jarri zaie Arangoiti adinekoen egoitzako erabiltzaile eta langileei. Goizeko hamarretan hasi dira txertoa jartzen eta 65 aiton-amonei eta 41 langileei jarri zaie. Hiru langileen kasuan ezik bigarren dosia izan da gehienentzat.\nHonela bada, Arangoitiko egoiliar guztiek jarri dute Covid-19aren aurkako txertoa. Dena den segurtasun eta antolaketa neurriak jarraituz, falta diren langileei Zumarragako ospitalean jarriko zaie txertoa.\nAdinekoak eta zaintzaileak lehenak\nAgintarientzat, Arangoiti adineko pertsonen egoitza birusaren eraginetik salbu mantentzearren egin diren ahaleginak lehentasuna izan dira pandemia hasi zenetik. Beasainen birusak gogorren kolpatu dituenak osasunez ahul zeuden Arangoitiko adineko egoiliarrak izan dira. Hori horrela, gaitzaren eraginetik babesteko premiaren ondorioa da txertaketa eta eginkizun horretan jarri da begia. Une honetan Beasaingo Arangoiti egoitzan ez dago kutsaturik.


Irun atzo – Irunero\nEtiketa: Irun atzo\nOrain dela 100 urte argitaratutako El Bidasoa aldizkariak duela mende bat Irunen albiste ziren gertaerak biltzen ditu. Aldizkariko lehen testuan Horacio de Sarasquetak sagardotegi testuinguruan ikusitako idi proba bateko apustuaren adibidea erabiliz azaltzen du jokoa eta neurririk gabe edatea errefusatzen...\n1922ko maiatzaren 21ean argitaratutako “El Bidasoa” aldizkaria orain dela mende bat Irunen albiste ziren gertaerak biltzen ditu. Amando Lozanok “Victrix causa” testuan Vigoko futbol txapelketaren laburpena egiten du. Jarraian, Atsegiñ-tar bat kolabora...\n1922ko otsailaren 26an argitaratutako “El Bidasoa” aldizkariak garaiko egoera eta errealitatea islatzen ditu. Aldizkaria Horacio de Sarasquetak sinatutako pasarte batekin hasten da, non idazleak “hildako hiri” bat deskribatzen duen. Jarraian, olerki er...\n1922ko urtarrilaren 1ean argitaratutako “El Bidasoa” aldizkariak urte berriaren hasiera dela eta, Irunen albiste diren gertaerak biltzen ditu. Aldizkari hasierako idatzian, 1921. urtearen amaiera aipatzearekin batera, irakurleei aurreko urtean zehar “El ...\n1921eko abenduaren 11an argitaratutako “El Bidasoa” aldizkariak momentu hartako albisteak biltzen ditu. “Vencidos o vencedores” tituluarekin hasten da aldizkariko lehen artikulua eta lehen orrialdea ia osorik betetzen du. Lehen idatzi horren helburu ze...


Asteasun izango da Joseba Arguiñano 'Sukaldaria' saioan, urtarrilaren 9an | Sukaldaria | EITB\nGertuko sukaldaritza eta bertoko istorioak, Joseba Arguiñanorekin | Sukaldaria EITB\nAsteasun izango da Joseba Arguiñano gaur gaueko 'Sukaldaria' saioan\nAtxagaren Obaba lurraldearen sorburua ezagutuko du.\nJoseba Arguiñano Asteasun izango da, ostegun honetan, 'Sukaldaria' saioan\n'Sukaldaria' saioaren webgunea\nOstegun honetan, Asteasu izango da 'Sukaldaria' saioaren protagonista. Hernio mendiaren magalean dago kokatuta, Tolosaldean, eta fikziozko Obaba lurraldearen sorburua da. Joseba Arguiñano bertako kaleetan barrena ibiliko da, inguruak miatzen eta bizilagunen istorioak jasotzen.\nIñaki eta Oihan Tolosaren arrantxoan egingo dugu lehen geldialdia. Aita-semeek urte asko daramatzate zaldi gainean, gurean ezezaguna den modalitate batean lehiatzen: western formatuan. Eta gure sukaldariari gauzak probatzea gustatzen zaionez, cowboy baten antzera ibiliko da zaldi gainean, diziplina horretako hainbat ariketa egiten.\nZaldiak utzita, behitegi batera joango gara, Mikel Arteagaren Bulano baserrira. Bertan, lanean jarriko dugu Joseba. Behiak jetzi, eta Natillak prestatuko ditu bildutako esnearekin. Gainera, Joxe Aizpurua ferratzailea joango da baserrira, errenka dabilen behi bati ferra jartzera.\nJoseba Otegi artzainaren artaldea gidatuko du Josebak, eta gaztandegian egiten duten esnekirik bereziena ezagutuko dugu: Gaxure gazur krema. Produktu berritzailea da, eta lau urteko ikerketa lanaren ostean sortu dute. Nutrienteetan oso aberatsa da, eta ekoizpen prozesua nolakoa den ikusiko du sukaldariak.\nMikel Alkorta segalariarekin entrenatuko da Arguiñano, eta, ondoren, semearen aurka arituko da, Auritz Alkorta segalari gaztearen kontra. Nork irabaziko du? Dena den, argi dago indarberritzeko bazkari ederra egingo dutela Alfredo Aranbururen Otardi landetxean. Alfredo Mikelen koinatua da, eta Asteasun tipikoa den ardi zezina prestatzen onena omen da.\n'Sukaldaria' ostegunean izango da ikusgai ETB1en eta eitb.eus-en, 22:00etan.